ΚΑΝΟΝΙΣΜΟΣ (ΕΟΚ) αριθ. 2342/92 ΤΗΣ ΕΠΙΤΡΟΠΗΣ της 7ης Αυγούστου 1992 για τις εισαγωγές από τρίτες χώρες και τη χορήγηση επιστροφών κατά την εξαγωγή για τα καθαρής φυλής βοοειδή αναπαραγωγής και για την κατάργηση του κανονισμού (ΕΟΚ) αριθ. 1544/79

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 για την κοινή οργάνωση των αγορών στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 2066/92 (2), και ιδίως το άρθρο 10 παράγραφος 5 και το άρθρο 18 παράγραφος 6,

Εκτιμώντας:

ότι, κατά την εισαγωγή στην Κοινότητα, τα καθαρής φυλής ζωντανά βοοειδή αναπαραγωγής, που υπάγονται στον κωδικό ΣΟ 0102 10 00, δεν υπόκεινται στην πληρωμή εισφοράς κατά την εισαγωγή- ότι το ποσοστό επιστροφής κατά την εξαγωγή για τα θηλυκά ηλικίας μέχρι 60 μηνών είναι υψηλότερο απ' ό,τι για τα ζωντανά βοοειδή που υπάγονται στους κωδικούς ΣΟ 0102 90 31 και 0102 90 33-

ότι, για την ορθή εφαρμογή της κοινοτικής νομοθεσίας, πρέπει να οριστεί με ακρίβεια η έννοια του αναπαραγωγού ζώου καθαρής φυλής- ότι πρέπει προς τούτο να εφαρμοσθεί ο ορισμός που δίδεται στο άρθρο 1 της οδηγίας 77/504/ΕΟΚ του Συμβουλίου της 25ης Ιουλίου 1977 όσον αφορά τα καθαρής φυλής βοοειδή αναπαραγωγής (3), όπως τροποποιήθηκε από την οδηγία 91/174/ΕΟΚ (4)-

ότι, προκειμένου να εξασφαλισθεί ότι τα εισαγόμενα ζώα προορίζονται πράγματι για αναπαραγωγή, πρέπει να συνοδεύονται από γενεαλογικό και ζωοτεχνικό πιστοποιητικό καθώς και από πιστοποιητικό υγειονομικού ελέγχου τα οποία εκδίδονται κανονικά γι' αυτά τα αναπαραγωγά ζώα και ότι, επιπλέον, ο εισαγωγέας δεσμεύεται να διατηρήσει τα ζώα ζωντανά επί ορισμένο χρόνο-

ότι, όταν δεν έχει κατατεθεί εγγύηση σχετικά με τη διατήρηση των εν λόγω ζώων στη ζωή επί ορισμένο χρόνο, πρέπει να προβλεφθεί ότι, σε περίπτωση μη τήρησης της σχετικής προθεσμίας, εφαρμόζονται οι διατάξεις του κανονισμού (ΕΟΚ) αριθ. 1697/79 του Συμβουλίου της 24ης Ιουλίου 1979 σχετικά με την εκ των υστέρων είσπραξη των εισαγωγικών και εξαγωγικών δασμών οι οποίοι δεν ζητήθηκαν από τον οφειλέτη για εμπορεύματα που πρέπει να δηλώνονται στο τελωνείο και για τελωνειακό καθεστώς που συνεπάγεται την υποχρέωση καταβολής τέτοιων δασμών (5)-

ότι η Κοινότητα έχει συνάψει διμερείς συμφωνίες ελεύθερων συναλλαγών με τις χώρες ΕΖΕΣ- ότι, δυνάμει των συμφωνιών αυτών, οι τρίτες αυτές χώρες πρέπει να απαλλαγούν από την τήρηση ορισμένων διατάξεων ή υποχρεώσεων και, κατά τη θέση σε ελεύθερη κυκλοφορία, να ζητείται η υποβολή του γενεαλογικού και ζωοτεχνικού πιστοποιητικού καθώς και του υγειονομικού πιστοποιητικού που απαιτούνται για τα καθαρής φυλής ζώα αναπαραγωγής-

ότι, κατά την εξαγωγή θηλυκών ζώων αναπαραγωγής καθαρής φυλής, και προκειμένου να βεβαιώνεται ότι και τα ζώα αυτά προορίζονται όντως για αναπαραγωγή, τα έγγραφα υγειονομικού ελέγχου που συνοδεύουν τα ζώα πρέπει να είναι επακριβή, καθώς και τα αποτελέσματα της εκτιμήσεως της γενετικής αξίας τα οποία και θα πρέπει είτε να αναφέρονται επί του γενεαλογικού πιστοποιητικού, είτε να το συνοδεύουν-

ότι κατά την εισαγωγή στην Κοινότητα είναι ανάγκη να επαληθεύεται ότι τα ζώα αναπαραγωγής καθαρής φυλής δεν είχαν προηγουμένως εξαχθεί από την Κοινότητα και ότι επομένως δεν έχει χορηγηθεί γι' αυτά επιστροφή κατά την εξαγωγή- ότι, όσον αφορά τα ζώα για τα οποία έχει χορηγηθεί επιστροφή κατά την εξαγωγή, πρέπει τα αντίστοιχα ποσά να επιστραφούν πριν τα ζώα επανεισαχθούν στην Κοινότητα-

ότι ο κανονισμός (ΕΟΚ) αριθ. 1544/79 της Επιτροπής (6), όπως τροποποιήθηκε από τον κανονισμό (ΕΟΚ) αριθ. 3988/87 (7), προβλέπει μόνο τους όρους χορηγήσεως των επιστροφών κατά την εξαγωγή για τα αναπαραγωγά καθαρής φυλής- ότι για λόγους σαφήνειας πρέπει να περιληφθούν οι διατάξεις του προαναφερθέντος κανονισμού στον παρόντα κανονισμό και συνεπώς να καταργηθεί ο κανονισμός (ΕΟΚ) αριθ. 1544/79-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την είσπραξη των εισφορών κατά την εισαγωγή και τη χορήγηση των επιστροφών κατά την εξαγωγή, τα ζωντανά βοοειδή θεωρούνται ως αναπαραγωγά ζώα καθαρής φυλής που υπάγονται στον κωδικό ΣΟ 0102 10 00 εάν συμφωνούν με τον ορισμό που δίδεται στο άρθρο 1 της οδηγίας 77/504/ΕΟΚ. Επίσης, δεν θεωρούνται ως θηλυκά ζώα αναπαραγωγής καθαρής φυλής παρά τα ζώα ηλικίας μέχρι 6 ετών.

Άρθρο 2

1. Κατά τη θέση σε ελεύθερη κυκλοφορία των βοοειδών αναπαραγωγής καθαρής φυλής που υπάγονται στον κωδικό ΣΟ 0102 10 00, ο εισαγωγέας υποβάλλει στις τελωνειακές αρχές του κράτους μέλους για κάθε ζώο:

α) το γεναλογικό και ζωοτεχνικό πιστοποιητικό-

β) το πιστοποιητικό υγειονομικού ελέγχου που εκδίδεται για τα βοοειδή αναπαραγωγής καθαρής φυλής.

2. Επιπλέον, ο εισαγωγέας υποβάλλει στις τελωνειακές αρχές γραπτή δήλωση όπου βεβαιώνεται ότι, εκτός από περίπτωση ανωτέρας βίας, το ζώο, δεν θα σφαγεί μέσα στο δωδεκάμηνο που έπεται της ημέρας εισαγωγής.

3. Το αργότερο μέχρι το τέλος του 15ου μήνα που έπεται εκείνου κατά τον οποίο το ζώο ετέθη σε ελεύθερη κυκλοφορία, ο εισαγωγέας προσκομίζει στις τελωνειακές αρχές του κράτους μέλους εισαγωγής αποδεικτικά στοιχεία σύμφωνα με τα οποία:

α) το ζώο δεν εσφάγη πριν από τη λήξη της προθεσμίας της προβλεπόμενης στην παράγραφο 2 και έχει καταχωρισθεί ή εγγραφεί σε γενεαλογικό βιβλίο,

ή

β) το ζώο εσφάγη πριν από τη λήξη της ως άνω προθεσμίας για υγειονομικούς λόγους ή ψόφησε μετά από ασθένεια ή ατύχημα.

Το αποδεικτικό στοιχείο που αναφέρεται στο στοιχείο α) προσκομίζεται υπό μορφή βεβαιώσεως που εκδίδεται από την ένωση, τον οργανισμό ή την επίσημη υπηρεσία του κράτους μέλους που τηρεί το γενεαλογικό βιβλίο. Το αποδεικτικό στοιχείο που αναφέρεται στο στοιχείο β) προσκομίζεται υπό μορφή βεβαιώσεως η οποία εκδίδεται από επίσημη υπηρεσία οριζόμενη από το κράτος μέλος.

4. Η μη τήρηση της δωδεκάμηνης προθεσμίας, εκτός αν ισχύει η παράγραφος 3 στοιχείο β) συνεπάγεται υπαγωγή του εν λόγω ζώου στον κωδικό ΣΟ 0102 90 και συνιστά λόγο για να κινηθεί η διαδικασία είσπραξης εισαγωγικών δασμών μη εισπραχθέντων σύμφωνα με τον κανονισμό (ΕΟΚ) αριθ. 1679/79.

5. Οι διατάξεις που αφορούν:

- το όριο ηλικίας το προβλεπόμενοστο άρθρο 1 και

- τις υποχρεώσεις τις προβλεπόμενες στις παραγράφους 2, 3 και 4

δεν έχουν εφαρμογή για τις εισαγωγές ζώων αναπαραγωγής καθαρής φυλής, καταγωγής και προελεύσεως Αυστρίας, Φινλανδίας, Ισλανδίας, Νορβηγίας, Σουηδίας και Ελβετίας.

Άρθρο 3

Για τη χορήγηση της επιστροφής για τα θηλυκά ζώα αναπαραγωγής καθαρής φυλής απαιτείται να υποβάλλεται για κάθε ζώο, κατά τη διεκπεραίωση των τελωνειακών διατυπώσεων εξαγωγής, το πρωτότυπο ή αντίγραφο των κάτωθι πιστοποιητικών:

α) γενεαλογικού πιστοποιητικού το οποίο εκδίδεται από την ένωση, τον οργανισμό ή την επίσημη υπηρεσία του κράτους μέλους που τηρεί το γενεαλογικό βιβλίο, στο οποίο (πιστοποιητικό) εμφαίνονται κυρίως τα αποτελέσματα ελέγχων απόδοσης και τα αποτελέσματα (με μνεία της πηγής τους) της εκτίμησης της γενετικής αξίας του ίδιου του ζώου και δύο γενεών προγόνων αυτού. Τα αποτελέσματα αυτά μπορούν επίσης να συνοδεύουν το πιστοποιητικό-

β) πιστοποιητικού υγειονομικού ελέγχου που εκδίδεται για βοοειδή αναπαραγωγής καθαρής φυλής και το οποίο απαιτείται από την τρίτη χώρα προορισμού.

Ωστόσο, κατά παρέκκλιση από το στοιχείο β), τα κράτη μέλη μπορούν να επιτρέπουν την υποβολή ενός μόνο πιστοποιητικού για μία παρτίδα ζώων.

Τα πρωτότυπα αυτών των δύο πιστοποιητικών επιστρέφονται στον εξαγωγέα και τα αντίγραφα, αφού επικυρωθούν από τις τελωνειακές αρχές, επισυνάπτονται στην αίτηση για καταβολή της επιστροφής.

Άρθρο 4

1. Όταν τα ζώα αναπαραγωγής καθαρής φυλής επανεισάγονται στην Κοινότητα, τότε, πριν τεθούν σε ελεύθερη κυκλοφορία, πρέπει να αποδίδεται η χορηγηθείσα κατά την εξαγωγή επιστροφή ή να λαμβάνονται από τις αρμόδιες αρχές τα κατάλληλα μέτρα για την παρακράτηση των προβλεπόμενων ποσών εφόσον αυτά δεν έχουν ακόμη καταβληθεί.

2. Εάν κατά τη διεκπεραίωση των τελωνειακών διατυπώσεων εισαγωγής για τα ζώα που υπάγονται στον κωδικό ΣΟ 0102 10 00, αναγράφεται επί του γενεαλογικού πιστοποιητικού ότι ο κτηνοτρόφος είναι εγκατεστημένος στην Κοινότητα, ο εισαγωγέας πρέπει να αποδείξει επιπλέον ότι δεν του χορηγήθηκε καμία επιστροφή ή ότι το χορηγηθέν ποσό έχει αποδοθεί. Εάν δεν προσκομισθεί τέτοια απόδειξη, τα ζώα θεωρούνται ότι έχουν επωφεληθεί επιστροφής κατά την εξαγωγή ίσης με την υψηλότερη εισφορά κατά την εισαγωγή που εφαρμόζεται την ημέρα επανεισαγωγής των βοοειδών που υπάγονται στον κωδικό ΣΟ 0102 90 στην Κοινότητα.

Άρθρο 5

Ο κανονισμός (ΕΟΚ) αριθ. 1544/79 καταργείται.

Άρθρο 6

Ο παρών κανονισμός αρχίζει να ισχύει στις 17 Αυγούστου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Αυγούστου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 148 της 28. 6. 1968, σ. 24. (2) ΕΕ αριθ. L 215 της 30. 7. 1992, σ. 49. (3) ΕΕ αριθ. L 206 της 12. 8. 1977, σ. 8. (4) ΕΕ αριθ. L 85 της 5. 4. 1991, σ. 37. (5) ΕΕ αριθ. L 197 της 3. 8. 1979, σ. 1. (6) ΕΕ αριθ. L 187 της 25. 7. 1979, σ. 8. (7) ΕΕ αριθ. L 376 της 31. 12. 1987, σ. 31.